**ELŐTERJESZTÉS KÍSÉRŐ LAP**

**E-szám: 85/2017.**

# Tárgy: Döntés a NATÜ Kft. „v.a” tevékenységét lezáró beszámoló jóváhagyásáról és a közfeladat ellátását biztosító eszközök átadásáról

Előterjesztő neve: Kiszelné Mohos Katalin polgármester

Előadó neve: dr. Halmosi-Rokaj Odett aljegyző

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő - nem megfelelő*

**előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő - nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő - nem megfelelő*

**Nagykovácsi, 2017. július 21.**

**jegyző**

***Az előterjesztés kiküldhető – nem küldhető ki.***

**Nagykovácsi, 2017. július 21.**

**polgármester**

**Tisztelt Képviselő-testület!**

Tisztelt Képviselő-testület!

Nagykovácsi Nagyközség Önkormányzat Képviselő-testülete a 60/2017. (IV.27.) határozatában döntött a Nagykovácsi Településüzemeltetési Nonprofit Közhasznú Kft. „v.a.” /továbbiakban: NATÜ Kft./ jogutód nélküli megszüntetéséről és elrendelte a társaság végelszámolását.

A Képviselő-testület a végelszámolás kezdő időpontjaként 2017. július 1. napját jelölte meg és a volt ügyvezetőt választotta meg végelszámolóként.

1. A cégnyilvánosságról, a bírósági cégeljárásról és a végelszámolásról szóló 2006. évi V. törvény 98.§ (3) bekezdés a) pontja értelmében: *„A végelszámolás kezdő időpontját követő harminc napon belül a cég korábbi vezető tisztségviselője a végelszámolás kezdő időpontját megelőző nappal a számviteli törvény alapján a cég tevékenységét lezáró beszámolót készít…”.*

A végelszámolás számviteli feladatairól szóló 72/2006. (IV.3.) Korm. r. 3. § (1)-(2) bekezdése az alábbiak szerint rendelkezik a tevékenységet lezáró beszámolóról.

*(1) „A végelszámolásra kerülő gazdálkodó vezető tisztségviselője a végelszámolás kezdő időpontját megelőző nappal - mint mérlegfordulónappal - a számviteli törvény 11. §-ának (10) bekezdése szerinti üzleti évről a gazdálkodó tevékenységét lezáró beszámolót készít a számviteli törvénynek, illetve a vonatkozó számviteli kormányrendeletnek az adott gazdálkodóra vonatkozó előírásai szerint.*

*(2) A tevékenységet lezáró beszámolót a végelszámolás kezdő időpontjától számított 30 napon belül kell elkészíteni és a jóváhagyásra jogosult testülettel elfogadtatni, azt - kötelező könyvvizsgálat esetén - a független könyvvizsgálói jelentéssel együtt legkésőbb a 30. napon a végelszámoló részére át kell adni.*

A végelszámoló mindezidáig elvégezte a fenti jogszabályban előírt feladatait:

* A Polgármesteri Hivatal pénzügyi szakapparátusával együttműködve a végelszámolási időszakra a kiadások felmérése és a tartalékképzés megtörtént.
* A szerződéses partnerek és hatóságok értesítése a végelszámolásról megtörtént.
* A NATÜ Kft. dolgozóinak kiléptetése és a NATÜ intézményben történő alkalmazásuk megtörtént.

A gazdálkodási tevékenységet lezáró mellékelt beszámolót a végelszámoló elkészítette.

A NATÜ Kft. Alapító Okiratának 8. pontja értelmében a tevékenységet lezáró beszámoló elfogadásáról szóló határozat csak akkor érvényes, ha az ügyvezető a Felügyelő Bizottság írásbeli véleményét beszerezte. A vélemény beszerzése folyamatban van, a határozathozatalkor rendelkezésre fog állni.

A könyvvizsgálói jelentés értelmében a beszámoló „megbízható és valós képet ad a Társaság 2017. 06. 30-án fennálló vagyoni és pénzügyi helyzetéről, valamint az ezen időponttal végződő gazdálkodó tevékenységről” a vonatkozó jogszabályoknak megfelelően.

Mellékelten a Tisztelt Képviselő-testület elé terjesztjük a cég tevékenységét lezáró beszámolót szíves elfogadásra, amely tartalmazza a könyvvizsgálói jelentést is.

2. Nagykovácsi Nagyközség Önkormányzat Képviselő-testülete a NATÜ Kft. jogutód nélküli megszüntetéssel egyidejűleg döntött arról, hogy a Kft. által ellátott közfeladatokat a továbbiakban a Nagykovácsi Településüzemeltetési Intézmény látja el.

A településüzemeltetési feladatok ellátásához szükséges eszközök tulajdonjoga és birtoka térítésmentesen, végleges eszközátadás útján az Önkormányzat számára - a közfeladat átvételére figyelemmel - átadásra került 2017. június 30. napján.

Kérjük a Tisztelt Képviselő-testület jóváhagyását az előterjesztéshez mellékelt eszközök átadása tekintetében.

Kérem a Tisztelt Képviselő-testületet, hogy az egyszerű többség szabályai szerint fogadja el a határozati javaslatokat.

Nagykovácsi, 2017. július 21.

Kiszelné Mohos Katalin

polgármester

**Határozati javaslat I.**

**Tárgy: Döntés a NATÜ Kft. „v.a.” tevékenységét lezáró beszámoló jóváhagyásáról**

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi Településüzemeltetési Nonprofit Közhasznú Kft. „v.a.” gazdálkodó tevékenységet lezáró beszámolóját jóváhagyja.

Felhatalmazza a polgármestert és a jegyzőt a szükséges intézkedések megtételére.

**Határidő:** azonnal

**Felelős:** polgármester, jegyző

**Határozati javaslat II.**

**Tárgy: Döntés a közfeladat ellátását biztosító eszközök átadásának jóváhagyásáról**

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi Településüzemeltetési Nonprofit Közhasznú Kft. és a Nagykovácsi Nagyközség Önkormányzata közötti, településüzemeltetési feladatok ellátását szolgáló mellékelt eszközök térítésmentes, végleges átadását jóváhagyja.

Felhatalmazza a polgármestert és a jegyzőt a szükséges intézkedések megtételére.

**Határidő:** azonnal

**Felelős:** polgármester, jegyző